SKRIFTLIG FORESPØRGSEL E-3691/00

af Jorge Hernández Mollar (PPE-DE) til Kommissionen

(29. november 2000)

Om: Fald i landbrugsproduktionen i Málaga

Et fald på 19 %. En så brutal nedgang oplevede landbruget i den spanske provins Málaga sidste år ifølge årsberetningen for landbrugssektoren i Andalusien for 1999.

Dette skuffende resultat skyldes en sum af forskellige omstændigheder, herunder tørken, de negative resultater i forskellige undersektorer, som f.eks. skovbruget, arbejdskraftens vandring fra landdistrikterne til områder med produktioner, der i højere grad tiltrækker ungdommen.

Men dette alarmerende negative resultat gør det under alle omstændigheder påkrævet at undersøge, hvilke foranstaltninger der kan træffes for at hindre en gentagelse i kommende regnskabsår.

Mener Kommissionen, at den bør yde materiel støtte til en undersøgelse af årsagerne til dette skuffende resultat i landbrugssektoren i Málaga i 1999 og tilbyde en foranstaltningsramme med henblik på at skabe nyt opsving i landbrugssektoren i provinsen Málaga?

Svar afgivet på Kommissionens vegne af Franz Fischler

(6. februar 2001)

De tal for faldet i landbrugsproduktionen i provinsen Malaga i 1999, som det ærede medlem anfører, ser ud til at være hentet fra årsrapporten om landbrugssektoren i Andalusien, som organet Unicaja offentliggør.

I denne rapport angives der et fald i den endelige landbrugsproduktion på 18,7 % og i den endelige skovbrugsproduktion på 17,4 % over for en stigning i den endelige husdyrproduktion på 16,69 %, hvilket resulterer i et fald i den samlede endelige landbrugsproduktion på 11,36 %.

Disse makroøkonomiske tal skal dog i første omgang vurderes i et historisk perspektiv for at undgå udsving som følge af de vejrforskelle, som hvert år uundgåeligt påvirker landbrugsproduktionen.

Det ses således ud fra tallene for perioden 1990-1999 i den samme rapport, at det kraftige fald det sidste år er en følge dels af unormalt gunstige tal for de to foregående år og dels af virkningerne af tørken i det sidste produktionsår.

Værdien af landbrugsproduktionen i pesetas i faste priser i 1997 og 1998 viser stigninger på 51,46 % og 12,71 % i forhold til det foregående produktionsår, hvilket svarer til beløb på henholdsvis 63 606 og 71 692 mio. pesetas i faste priser. Disse beløb ligger mærkbart over gennemsnittene for de foregående år, hvor de lå på ca. 40 000-50 000 mio. pesetas, og over de 58 287 mio. pesetas i 1999.

Hvis man analyserer de forskellige undersektorer i det sidste år, ses det, at dette fald klart skyldes vejrforholdene, som det fremgår af faldet i værdien af landbrugsproduktionen, hvor afgrøderne i ikke-kunstvandede områder såsom korn og industriplanter (såsom oliefrø) kun udgør ca. 40 % af værdien af det foregående år, mens skovbrugsproduktionen faldt med 17,4 %. Alle disse produktioner blev stærkt påvirket af den ringe nedbør i produktionsåret.

Faldet er fuldt begrundet i ovennævnte rapport. I rapporten anføres landbrugsårets vejrprofil, der viser, at den samlede nedbør i 1999 var lavere end gennemsnittet af nedbøren i perioden 1961-1998 på alle vejrstationer i Andalusien. I næsten alle zoner var nedbøren mindre end 50 % af dette gennemsnit.

Det operationelle program for udvikling af landdistrikterne i Andalusien, der er ved at blive godkendt, rummer en række foranstaltninger, der tager sigte på at forbedre landbrugssektoren, opretholde landbrugsaktiviteten og fastholde befolkningen.